  Наталья Тетерина Удмуртысь Лулчеберетъя но туризмъя министерство элькунлэн муниципал кылдытэтъёсаз лулчеберетъя, искусствоя но литературая нуналъёсты ортчытъян сямез берыктыны малпа. Сыӵе ужпум Удмуртилэн кунлыкезлы 100 ар тырмонэн герӟаськемын.  Со сярысь «Удмурт Кенеш» огазеяськонлэн пумиськоназ 30-тӥ толшоре Удмуртиысь лулчеберетъя министр Владимир Соловьёв вераз. Солэн кылъёсызъя, элькунысь творчество удысысь тодмо ужасьёс быдэс нуналлы одӥг ёросэ потозы но школаосын пумиськонъёс ортчытъялозы, нош нуналэз йылпумъялоз лулчеберетъя ёрос юртын творчествоя ӝыт. Таӵе уж туж пайдаё вал, шуиз лулчебертъя но туризмъя министр. Мон малпасько, со тунсыко луыны кулэ, малы ке шуоно туала калык будӥз, но со уг тоды, кылэмзы гинэ вань, кин со Толкач (Юрий Толкач, крезьгурчи — ред.), кин со Пётр Захаров (кылбурчи — ред). Асэнызы пумиськон — со тросгес сётэ, кемалыгес йыре кыле Владимир Соловьёв, Удмуртиысь лулчеберетъя но туризмъя министрУдмурт автономия кылдэм дырысен 100 ар тырмонэз 2020-тӥ арын пусъёмы, но ёросъёсын лулчеберетъя нуналъёс улсын ужрадъёсты туэ ик кутскыны малпало. «Ми кыском асьмелэсь крезьгурчиосмес, гожъясьёсмес, суредасьёсмес, тодосчиосмес, мылкыдзы луиз ке. Транспорт ми сётом, муниципалъёсын вераськом. <…> 2018-тӥ арысен кутскыса, милям потэ 2020-тӥ арозь элькунлэн вань каръёсаз но ёросъёсаз вуылэммы», — шуиз Владимир Соловьёв. Тодэ вайытом, «Удмурт Кенешлэн» та пумиськоназ ик «Бадӟым удмурт диктантэз» ортчытон нуналэз юнматӥзы. Со 31-тӥ южтолэзе радъяськоз. Тегъёс: Лулчеберет Удмуртия крезьгурчиос Лулчеберетъянотуризмъяминистерство гожъясьёс суредасьёс  